Orkney-moord: Uitgebrande wrak gevind, man vasAnnatjie Kruger (links), haar kleindogter, Amor Adlem, en dogter, Thea Pringle. Foto: Verskaf. ŉ 31-jarige man is in hegtenis geneem in verband met die moord op Annatjie Kruger (89), ŉ jarelange inwoner van Orkney in Noordwes, wat vermoedelik op Moedersdag vermoor is. Kol. Sabata Mokgwabone, provinsiale polisiewoordvoerder, het aan Maroela Media gesê die man is Donderdag in Orkney in hegtenis geneem en het die slagoffer geken. “Die polisie het ook die oorledene se uitgebrande motor, wat tydens haar moord gesteel is opgespoor. Haar Mercedes is Sondag in die veld naby die dorp gevind,” het Mokgwabone gesê. Maroela Media het vroeër berig Kruger se liggaam is op 8 Mei in haar kerkklere op die vloer van haar slaapkamer aangetref. Haar dogter, Thea Pringle en kleindogter, Amor Adlem, het onraad vermoed toe hulle haar nie in die hande kon kry om haar ŉ gelukkige Moedersdag toe te wens nie. Hulle het vermoed iets is fout toe haar gemeentelede ook navraag gedoen het, aangesien Kruger nie oudergewoonte Sondag in die kerk was nie. Kruger se liggaam is omstreeks 17:00 gevind nadat die polisie ontbied is om haar woonstel se deur oop te breek. Sy het ŉ snywond aan haar keel gehad. Lees meer hier. Kruger se klein televisiestel met ŉ haasoor-antenne, ŉ selfoon ter waarde van skaars R300, beursie en motor is gesteel. Die man sal na verwagting Maandag in die dorp se landdroshof verskyn.